Kutollo 11 | Beibele Inthaneteng | Phetolelo ya Lefase le Lefsa
11 Ka newa lehlaka+ le le swanago le molamo ge a re: “Ema o ele sekgethwa sa tempele+ ya Modimo le aletare le bao ba rapelago go yona.
2 Eupša ge e le lapa leo le lego ka ntle+ ga sekgethwa sa tempele, o le lahlele ka ntle o se ke wa le ela, gobane le neilwe ditšhaba+ gomme di tla gatakela motse o mokgethwa+ ka dinao ka dikgwedi tše masomenne-pedi.+
3 Ke tla dira gore dihlatse tša ka tše pedi+ di porofete+ ka matšatši a sekete-makgolopedi-masometshela (1 260) di apere mašela a mokotla.”+
4 Tšona tše di swantšhetšwa ke mehlware e mebedi+ le dihlomapone tše pedi+ gomme di eme pele ga Morena wa lefase.+
5 Ge e ba motho a nyaka go di gobatša, mollo o tšwa melomong ya tšona wa tšhuma manaba a tšona.+ Ge e ba motho a ka nyaka go di gobatša, o swanetše go bolawa ka tsela ye.
6 Di na le matla a go tswalela legodimo+ gore go se be le pula e nago+ matšatšing a go porofeta ga tšona, e bile di na le matla godimo ga meetse gore di a fetole madi+ le go otla lefase ka dikotlo tša mohuta o mongwe le o mongwe neng le neng ge di rata.
7 Ge di feditše go nea bohlatse, sebata se se rotogago sekoting+ se tla lwa le tšona sa di fenya gomme sa di bolaya.+
8 Ditopo tša tšona di tla ba tseleng e kgolo ya motse o mogolo woo ka kgopolo ya moya o bitšwago Sodoma+ le Egipita, moo Morena wa tšona le yena a ilego a kokotelwa koteng gona.+
9 Batho ba merafo, meloko, maleme le ditšhaba+ ba tla lebelela ditopo tša tšona ka matšatši a mararo le seripa+ gomme ga ba dumelele gore ditopo tša tšona di bolokwe lebitleng.
10 Bao ba dulago lefaseng ba tla thaba+ ka baka la tšona le go keteka, ba tla romelana dimpho,+ gobane baporofeta ba ba babedi ba be ba hlokofatša bao ba dulago lefaseng.
11 Ka morago ga matšatši a mararo le seripa+ moya wa bophelo o tšwago go Modimo wa tsena go tšona,+ tša ema ka dinao gomme poifo e kgolo ya wela bao ba di bonego.
12 Tša kwa lentšu le le hlabošago+ le le tšwago legodimong le re go tšona: “Rotogelang mono.”+ Tša rotogela legodimong ka leru manaba a tšona a di lebeletše.
13 Ka nako yeo gwa ba le tšhišinyego e kgolo ya lefase, karolo ya lesome+ ya motse ya wa; batho ba dikete tše šupago (7 000) ba bolawa ke tšhišinyego ya lefase gomme ba bangwe ka moka ba tšhoga, ba nea Modimo wa legodimo letago.+
14 Madimabe a bobedi+ a fetile. Tsebang gore madimabe a boraro a tla ka go akgofa.
15 Morongwa wa bošupa a letša phalafala+ ya gagwe. Mantšu a hlabošago a kwala legodimong, a re: “Mmušo wa lefase o fetogile mmušo wa Morena wa rena+ le wa Kriste+ wa gagwe, o tla buša e le kgoši go iša mehleng ya neng le neng.”+
16 Bagolo ba masomepedi-nne+ bao ba bego ba dutše didulong tša bona tša bogoši pele ga Modimo ba wa ka difahlego+ tša bona ba rapela Modimo,+
17 ba re: “Re a go leboga+ wena Jehofa Modimo, Ramatlaohle,+ Yo a lego gona+ le yo a bego a dutše a le gona, gobane o tšere matla a gago a magolo+ gomme wa thoma go buša o le kgoši.+
18 Eupša ditšhaba tša galefa gomme kgalefo ya gago ya tla, gwa tla le nako e beilwego ya gore bahu ba ahlolwe, le ya go putsa+ bahlanka ba gago bao e lego baporofeta,+ le ya go putsa bakgethwa le bao ba boifago leina la gago, ba banyenyane le ba bagolo,+ le ya go senya+ bao ba senyago lefase.”+
19 Sekgethwa sa tempele ya Modimo yeo e lego legodimong+ sa bulwa, areka+ ya kgwerano ya gagwe ya bonwa sekgethweng sa tempele ya gagwe.+ Gwa ba le magadima, mantšu, medumo, tšhišinyego ya lefase le sefako se segolo.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D66%26Chapter%3D11%26wtlocale%3DSE%26srcid=share⊂ject=Bala Beibele Inthaneteng